Document ID: 32014R0522

Reference:
20.5.2014
FI
Euroopan unionin virallinen lehti
L 148/1
KOMISSION DELEGOITU ASETUS (EU) N:o 522/2014,
annettu 11 päivänä maaliskuuta 2014,
Euroopan parlamentin ja neuvoston asetuksen (EU) N:o 1301/2013 täydentämisestä siltä osin kuin on kyse yksityiskohtaisista säännöistä, jotka koskevat Euroopan aluekehitysrahastosta tuettavien kaupunkialueiden kestävän kehityksen alan innovatiivisten toimenpiteiden valinta- ja hallinnointiperiaatteita
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon Euroopan aluekehitysrahastosta ja Investoinnit kasvuun ja työpaikkoihin -tavoitetta koskevista erityissäännöksistä sekä asetuksen (EY) N:o 1080/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1301/2013 (1) sekä erityisesti sen 8 artiklan 3 kohdan,
sekä katsoo seuraavaa:
(1)
Euroopan parlamentin ja neuvoston asetuksen (EU) N:o 1303/2013 (2) 4 artiklan 7 kohdan mukaan komission olisi toteutettava kaupunkialueiden kestävän kehityksen alan innovatiivisiin toimenpiteisiin, jäljempänä ’innovatiiviset toimenpiteet’, kohdennettujen Investoinnit kasvuun ja työpaikkoihin -tavoitteen mukaisten rakennerahastojen varojen käyttöönotto.
(2)
Asetuksen (EU) N:o 1303/2013 92 artiklan 8 kohdalla annetaan komissiolle valtuudet hallinnoida innovatiivisiin toimenpiteisiin kohdennettuja varoja Euroopan parlamentin ja neuvoston asetuksen (EU, Euratom) N:o 966/2012 (3) 60 artiklassa säädetyn välillisen hallinnoinnin mukaisesti.
(3)
On tarpeen vahvistaa innovatiivisten toimenpiteiden hallinnointiperiaatteita koskevat yksityiskohtaiset säännöt, joita sovelletaan yhteisöihin tai elimiin, joille siirretään talousarvion toteuttamistehtäviä asetuksen (EU, Euratom) N:o 966/2012 58 artiklan 1 kohdan c alakohdan nojalla.
(4)
On tarpeen vahvistaa yksityiskohtaiset säännöt, jotka koskevat Euroopan aluekehitysrahastosta (EAKR) tuettavien innovatiivisten toimenpiteiden valintaperiaatteita. Jotta voidaan varmistaa korkealaatuisten hankkeiden valitseminen, innovatiivisten toimenpiteiden valintaa varten olisi vahvistettava menettelyt ja kriteerit, joissa otetaan huomioon unionin kaupunkialueiden alueellinen erilaisuus.
(5)
Komission olisi määriteltävä aihepiirit innovatiivisten toimenpiteiden valintaa varten, jotta varmistetaan, että ehdotuspyynnöissä käsitellään kaupunkialueisiin liittyviä kysymyksiä, joiden merkitys unionille saattaa kasvaa tulevina vuosina,
ON HYVÄKSYNYT TÄMÄN ASETUKSEN:
1 artikla
Innovatiivisten toimenpiteiden hallinnointi
1.   Komissio nimeää yhden tai useamman yhteisön tai elimen, jolle siirretään talousarvion toteuttamistehtäviä unionin tasolla toteutettavien innovatiivisten toimenpiteiden osalta asetuksen (EU, Euratom) N:o 966/2012 58 artiklan 1 kohdan c alakohdan nojalla, jäljempänä ’talousarvion toteuttamisesta vastaava yhteisö’.
Asetuksen (EU, Euratom) N:o 966/2012 60 artiklan 1 kohdassa vahvistettujen vaatimusten lisäksi talousarvion toteuttamisesta vastaavalla yhteisöllä on oltava todistettua kokemusta unionin varojen hallinnasta useissa jäsenvaltioissa.
2.   Komissio tekee asetuksen (EU, Euratom) N:o 966/2012 61 artiklan 3 kohdan mukaisesti valtuutussopimuksen talousarvion toteuttamisesta vastaavan yhteisön kanssa, ja kyseisessä valtuutussopimuksessa on komission delegoidun asetuksen (EU) N:o 1268/2012 (4) 40 artiklassa vahvistettujen vaatimusten lisäksi oltava määräyksiä, jotka kattavat seuraavat:
a)
hakijoille ja tuensaajille annettava neuvonta;
b)
vuotuinen työohjelma komission hyväksyttäväksi;
c)
ehdotuspyyntöjen järjestäminen innovatiivisten toimenpiteiden valitsemiseksi;
d)
hakijoiden tukikelpoisuuden arviointi;
e)
asiantuntijapaneelin perustaminen komission suostumuksella ehdotusten arviointia ja pisteyttämistä varten;
f)
innovatiivisten toimenpiteiden valinta asiantuntijapaneelin suositusten pohjalta ja komission suostumuksella;
g)
vaatimus toimittaa tuensaajalle asiakirja, jossa esitetään tuen ehdot sellaisina, kuin komissio on ne vahvistanut;
h)
tuensaajien esittämien raporttien tarkastelu ja maksujen suorittaminen tuensaajille;
i)
yksittäisten innovatiivisten toimenpiteiden seuranta;
j)
tiedotustapahtumien järjestäminen;
k)
tulosten levittäminen komission suostumuksella;
l)
yksittäisten innovatiivisten toimenpiteiden auditointi sen varmistamiseksi, että avustus otetaan käyttöön moitteettoman varainhoidon periaatteiden mukaisesti;
m)
talousarvion toteuttamisesta vastaavan yhteisön hallinnointitehtäviin osoitettava rahoitustuki, joka myönnetään kiinteämääräisenä summana talousarvion toteuttamisesta vastaavan yhteisön toimintakustannuksiin ja vahvistetaan sen avustuksena myönnettävän unionin varojen määrän perusteella, joka kyseiselle yhteisölle siirretään.
3.   Talousarvion toteuttamisesta vastaavan yhteisön on toimitettava komissiolle asetuksen (EU, Euratom) N:o 966/2012 60 artiklan 5 kohdan mukaiset asiakirjat sekä kaikki tarvittavat tiedot, joita innovatiivisten toimenpiteiden täytäntöönpanon arviointi edellyttää.
2 artikla
Innovatiivisten toimenpiteiden valinta
1.   Talousarvion toteuttamisesta vastaavan yhteisön on valittava innovatiiviset toimenpiteet ehdotuspyyntöjen perusteella, joissa otetaan huomioon komission vuosittain määrittelemät aihepiirit.
2.   Tukea innovatiivisten toimenpiteiden toteuttamiseen voivat hakea seuraavat viranomaiset:
a)
kaupungistumisasteen perusteella kaupungiksi tai lähiöksi määriteltyjen vähintään 50 000 asukkaan paikallisten hallintoyksiköiden kaupunkiviranomaiset;
b)
kaupungistumisasteen perusteella kaupungiksi tai lähiöksi määriteltyjen paikallisten hallintoyksiköiden, joiden yhteenlaskettu asukasmäärä on vähintään 50 000, kaupunkiviranomaisten järjestöt tai ryhmittymät; tällaisia voivat olla rajat ylittävät järjestöt tai ryhmittymät taikka järjestöt tai ryhmittymät eri alueilla ja/tai jäsenvaltioissa.
3.   Edellä olevan 1 artiklan 2 kohdan e alakohdassa tarkoitetun asiantuntijapaneelin on tehtävä suosituksia valittavista innovatiivisista toimenpiteistä. Asiantuntijapaneelin on oltava maantieteellisesti tasapainotettu, ja sen puheenjohtajana toimii komissio. Asiantuntijapaneelin on suosituksia tehdessään otettava huomioon etenkin seuraavat kriteerit:
a)
ehdotuksen innovatiivinen sisältö ja sen mahdollisuudet kartoittaa tai testata uusia ratkaisuja;
b)
ehdotuksen laatu;
c)
asiaankuuluvien kumppaneiden osallistuminen ehdotuksen valmisteluun;
d)
kyky osoittaa, että hankkeesta saadaan mitattavissa olevia tuloksia;
e)
ehdotettujen ratkaisujen siirrettävyys.
Asiantuntijapaneelin on varmistettava, että sen suosituksissa otetaan huomioon unionin kaupunkialueiden alueellinen erilaisuus.
4.   Talousarvion toteuttamisesta vastaavan yhteisön on valittava innovatiiviset toimenpiteet asiantuntijapaneelin suositusten pohjalta ja komission suostumuksella.
5.   Kullekin innovatiiviselle toimenpiteelle myönnettävä avustus on enintään 5 000 000 euroa.
6.   Kunkin innovatiivisen toimenpiteen toteutuksen enimmäiskesto on kolme vuotta.
3 artikla
Voimaantulo
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä maaliskuuta 2014.
Komission puolesta
Puheenjohtaja
José Manuel BARROSO
(1)  Euroopan parlamentin ja neuvoston asetus (EU) N:o 1301/2013, annettu 17 päivänä joulukuuta 2013, Euroopan aluekehitysrahastosta ja Investoinnit kasvuun ja työpaikkoihin -tavoitetta koskevista erityissäännöksistä sekä asetuksen (EY) N:o 1080/2006 kumoamisesta (EUVL L 347, 20.12.2013, s. 289).
(2)  Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).
(3)  Euroopan parlamentin ja neuvoston asetus (EU, Euratom) N:o 966/2012, annettu 25 päivänä lokakuuta 2012, unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta (EUVL L 298, 26.10.2012, s. 1).
(4)  Komission delegoitu asetus (EU) N:o 1268/2012, annettu 29 päivänä lokakuuta 2012, unionin yleiseen talousarvioon sovellettavista varainhoitosäännöistä annetun Euroopan parlamentin ja neuvoston asetuksen (EU, Euratom) N:o 966/2012 soveltamissäännöistä (EUVL L 362, 31.12.2012, s. 1).

Summary:
Kaupunkialueiden kestävä kehitys: innovatiiviset hankkeet
Kaupunkialueiden kestävä kehitys: innovatiiviset hankkeet
 
TIIVISTELMÄ ASIAKIRJASTA:
Komission delegoitu asetus (EU) N:o 522/2014 kaupunkialueiden kestävän kehityksen alan innovatiivisten toimenpiteiden valinta ja hallinnointi
ASETUKSEN TARKOITUS
Asetuksessa esitetään, miten Euroopan aluekehitysrahasto (EAKR) valitsee rahoitettavat innovatiiviset toimenpiteet, joita kaupungit toteuttavat EU-maissa kaupunkialueiden kestävän kehityksen alalla, ja miten prosessia hallinnoidaan.
TÄRKEIMMÄT KOHDAT
Asetuksessa (EU) N:o 1301/2013 esitetään EU:n Investoinnit kasvuun ja työpaikkoihin -tavoitetta koskevat erityissäännöt, kun taas asetuksessa (EU) N:o 1303/2013 (EAKR:ää, ESR:ää, koheesiorahastoa, maaseuturahastoa ja EMKR:ää koskevat yhteiset säännökset 2014–2020) Euroopan komissiolle annetaan vastuu varojen investoinnista innovatiivisiin toimenpiteisiin kaupunkialueiden kestävän kehityksen alalla. Näissä aloitteissa noudatetaan YK:n kestävän kehityksen toimintaohjelman Agenda 2030, uuden kaupunkikehitysohjelman ja EU:n alue- ja kaupunkipolitiikan periaatteita.
Delegoidussa asetuksessa (EU) N:o 522/2014 annetaan tiedot siitä, miten tämä saavutetaan.Hankkeet valitaan ehdotuspyyntöjen perusteella, ja komissio määrittelee aihepiirit vuosittain.  Tukikelpoisia ovat yli 50 000 asukkaan kaupunkialueet. Jos EU-maassa ei ole suuria kaupunkeja, kaupunkiviranomaiset voivat toimittaa yhteisen hakemuksen.  EAKR:n osuus on enintään viisi miljoonaa euroa hanketta kohti.  Kunkin hankkeen enimmäiskesto oli alun perin kolme vuotta, mutta se muutettiin myöhemmin neljään vuoteen, jotta hankkeet voidaan saattaa loppuun.  Komissio nimeää EU:n tasolla yhden organisaation valvomaan talousarviota innovatiivisten toimenpiteiden osalta, ja tämä vastaa myös seuraavista:hakijoille annettava neuvonta  hakijoiden tukikelpoisuuden arviointi  asiantuntijapaneelin perustaminen ehdotusten arviointia varten  innovatiivisten toimenpiteiden valinta  maksujen suorittaminen tuensaajille  yksittäisten innovatiivisten toimenpiteiden seuranta  tiedotustapahtumien järjestäminen  tulosten levittäminen  auditointi moitteettoman varainhoidon periaatteiden varmistamiseksi.  Valintakriteerit
Asiantuntijapaneeli suosittelee, mitkä innovatiiviset toimenpiteet saavat rahoitusta, seuraavin perustein:hankkeiden olisi oltava erittäin innovatiivisia ja sisällettävä Euroopassa uusia näkökohtia  hankkeilla olisi oltava selvästi määritellyt tavoitteet, näyttö asianmukaisesta valmistelutyöstä sekä realistinen aikataulu ja rahoitustavoitteet  hankkeissa voidaan hyödyntää ulkoisen asiantuntemuksen lähteitä, kuten yliopistoja, kansalaisjärjestöjä ja yksityisiä yrityksiä  tulosten olisi oltava mitattavissa ja siirrettävissä olevia ja mahdollisesti sovellettavissa muilla kaupunkialueilla.  
MISTÄ ALKAEN ASETUSTA SOVELLETAAN?
Asetusta on sovellettu 9. kesäkuuta 2014 alkaen.
TAUSTAA
Lisätietoja:Kaupunkialueiden kestävä kehitys (Euroopan komissio)  EU:n kaupunkiagenda (Euroopan komissio)  Kaupunkialueiden innovatiiviset toimenpiteet (Hauts-de-France)  
ASIAKIRJA
Komission delegoitu asetus (EU) N:o 522/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1301/2013 täydentämisestä siltä osin kuin on kyse yksityiskohtaisista säännöistä, jotka koskevat Euroopan aluekehitysrahastosta tuettavien kaupunkialueiden kestävän kehityksen alan innovatiivisten toimenpiteiden valinta- ja hallinnointiperiaatteita (EUVL L 148, 20.5.2014, s. 1–3).
Asetukseen (EU) N:o 522/2014 tehdyt muutokset on sisällytetty perussäädökseen. Konsolidoitu toisinto on tarkoitettu ainoastaan dokumentointitarkoituksiin.
MUUT ASIAAN LIITTYVÄT ASIAKIRJAT
Euroopan parlamentin ja neuvoston asetus (EU) N:o 1301/2013, annettu 17 päivänä joulukuuta 2013, Euroopan aluekehitysrahastosta ja Investoinnit kasvuun ja työpaikkoihin -tavoitetta koskevista erityissäännöksistä sekä asetuksen (EY) N:o 1080/2006 kumoamisesta (EUVL L 347, 20.12.2013, s. 289–302)
Ks. konsolidoitu toisinto.
Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320–469)
Ks. konsolidoitu toisinto.
Viimeisin päivitys: 21.01.2019